P. Kresák, poslanec: (2001-10-24):
I. Presperín, podpredseda NR SR: Dávam hlasovať o tomto návrhu, hlasujte. (Hlasovanie.) Prítomných 102 poslancov, za 96, proti 2, zdržali sa 2, nehlasovali 2. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. vládnom návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov. Vládny návrh zákona ste dostali ako tlač 1168. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1327. Z poverenia vlády Slovenskej republiky návrh zákona uvedie ministerka financií Slovenskej republiky Brigita Schmögnerová. Prosím pani ministerku, aby sa ujala slova. B. Schmögnerová, ministerka financií SR: Ďakujem pekne za slovo. Vážená poslanecká snemovňa, ministerstvo financií a Národná banka Slovenska pripravili návrh zákona, ktorým sa mení a dopĺňa zákon č. 310/1992 Zb. o stavebnom sporení v znení neskorších predpisov, na základe uznesenia vlády č. 525 z 13. 6. 2001, ktoré sa prijalo pri schvaľovaní návrhu východísk štátneho rozpočtu na rok 2002. V návrhu zákona o štátnom rozpočte na rok 2002 sa rozpočtuje na štátnu prémiu k stavebnému sporeniu čiastka 2 mld. korún, t. j. v rovnakej výške, aká bola schválená v zákone o štátnom rozpočte na rok 2001. Vývoj v čerpaní štátnej prémie však ukazuje, že rozpočtovaná suma sa prekročí o zhruba 500 mil. – 600 mil. korún. Zámerom navrhovaného riešenia v predloženom návrhu novely zákona o stavebnom sporení je neprekročiť rozpočtovanú čiastku na rok 2002 v objeme 2 mld. na rok. Okrem toho sa navrhovaným znížením výšky štátnej prémie z 25 % na 20 % sleduje i priblíženie ekonomických podmienok podnikania stavebných sporiteľní s podmienkami podnikania ostatných komerčných bánk. Napriek zníženiu štátnej prémie zostane priemerná miera zhodnocovania úspor v stavebných sporiteľniach na úrovni 11,5 %, čo je takmer dvojnásobok oproti úrovni zhodnocovania dlhodobých vkladov v komerčných bankách, ktorá predstavuje v priemere 6,5 %. V návrhu novely zákona sa nemení súčasné oslobodenie štátnej prémie a úrokov z vkladov a štátnej prémie od 15-percentnej  sadzby dane z príjmov na rozdiel od zdaňovania úrokov z vkladov občanov v komerčných bankách. V návrhu novely zákona sa ďalej spresňujú oprávnenia ministerstva financií pri výkone štátneho dozoru spočívajúce v uložení povinnosti v stavebnej sporiteľni vrátiť do štátneho rozpočtu neoprávnene čerpanú štátnu prémiu vrátane pokuty, ako aj ďalších nápravných opatrení v súčinnosti s Národnou bankou Slovenska pri zistení nedostatkov v hospodárení s prostriedkami fondu stavebného sporenia a v informovaní stavebných sporiteľní o strate nároku stavebného sporiteľa na štátnu prémiu. Jednoznačne sa ustanovuje povinnosť stavebnej sporiteľne predkladať pri výkone štátneho dozoru všetky požadované doklady a údaje o hospodárení s prostriedkami fondu stavebného sporenia. V návrhu novely zákona sa taktiež spresňuje obsah zásad stavebného sporenia vydávaných stavebnou sporiteľňou po pred-chádzajúcom súhlase Národnej banky Slovenska po dohode s Ministerstvom financií Slovenskej republiky. V návrhu novely zákona sa na druhej strane jednoznačnejšie zakotvuje nárok stavebného sporiteľa na poskytnutie stavebného úveru po splnení ustanovených podmienok. V prospech stavebného sporiteľa sa menia podmienky straty nároku na štátnu prémiu pri uzavretí viacerých zmlúv o stavebnom sporení označené za prémiovo zvýhodnené v príslušnom roku a zjednodušuje sa administratíva v poskytovaní preddavku štátnej prémie poukazovanej zo štátneho rozpočtu v stavebnej sporiteľni zo 4-krát na 2-krát ročne. Ďalej sa navrhujú i niektoré ďalšie úpravy legislatívnotechnického charakteru, ktorými sa precizujú príslušné ustanovenia, resp. dávajú sa do súladu s novým zákonom o bankách. Vážená poslanecká snemovňa, dovoľte, aby som vás požiadala o podporu vládneho návrhu zákona o stavebnom sporení. Ďakujem.